
	TratSik Project

Κυπριακή μουσική δωματίου
από το TratSik String Quartet
στο Σπίτι της Κύπρου

TratSik String Quartet


Τη Δευτέρα 4 Μαρτίου 2024 πραγματοποιήθηκε στο Σπίτι της Κύπρου, με τη στήριξη του Υφυπουργείου Πολιτισμού της Κυπριακής Δημοκρατίας, η συναυλία με τίτλο, «TratSik Project: Κυπριακή μουσική δωματίου» από το TratSik String Quartet.
Το κουαρτέτο που αποτελείται από τους τέσσερεις καταξιωμένους έγχορδους μουσικούς, Γιώργο Χατζηγεωργίου (βιολί), Σπύρο Σπύρου (βιολί), Νικόλα Ευθυμίου (βιόλα) και Δώρο Ζήσιμο (βιολοντσέλο) ερμήνευσε συνθέσεις επηρεασμένες από την παραδοσιακή μουσική της Κύπρου των συνθετών, Αλέξανδρο Ντάρνα, Άντη Σκορδή, Αντρέα Παπαπέτρου, Άρη Αντωνιάδη, Δημήτρης Τσούκα και Σταύρο Χόπλαρο.

Τους ταλαντούχους μουσικούς επιβράβευσε το κοινό με παρατεταμένο χειροκρότημα.
Το project έχει ως ιδέα του το πάντρεμα της κυπριακής παραδοσιακής μουσικής με το κλασικό κουαρτέτο εγχόρδων.  Η καινοτομία του εγχειρήματος έγκειται στο ό,τι τα έργα έχουν ως αφετηρία τους την κυπριακή παραδοσιακή μουσική αλλά ο ήχος, η μουσική γλώσσα και οι τεχνικές παιξίματος έχουν την αισθητική της σύγχρονης μουσικής δωματίου. Τα έργα που παρουσιάζει το TratSik String Quartet γράφονται  κατά παραγγελία και αποκλειστικά για το συγκεκριμένο Κουαρτέτο. Για τη δημιουργία των συνθέσεων χρησιμοποιήθηκε υλικό από την παραδοσιακή μουσική της Κύπρου το οποίο οι συνθέτες επεξεργάστηκαν ώστε το τελικό προϊόν να αποτελεί ένα νέο αυτόνομο μουσικό έργο. Έτσι, ενώ οι μελωδίες των παραδοσιακών σκοπών παραμένουν αναλλοίωτες και ευδιάκριτες οι συνθέτες πειραματίζονται με τους ρυθμούς, την αρμονία, τη φόρμα, το ηχόχρωμα και τις τεχνικές παιξίματος δημιουργώντας ένα ευφάνταστο μουσικό αποτέλεσμα. Η φρεσκάδα, ο ενθουσιασμός και η εξωστρέφεια αποτελούν κύρια χαρακτηριστικά του Κουαρτέτου. Τις συναυλίες του TratSik String Quartet μπορούν να τις απολαύσουν εξίσου το φιλόμουσο κοινό της μουσικής δωματίου αλλά και οι λάτρεις της Κυπριακής παραδοσιακής μουσικής.
Σύνδεσμος παρακολούθησης εκδήλωσης: https://diavlos.grnet.gr/room/1607?eventid=15724

